Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Ј. Ј. од Липково, поднесена против Министерството за европски прашања, по предметот Барање за пристап до информации од јавен карактер, на 14.03.2025 година, го донесе следното:

**Р Е Ш Е Н И Е**

1. Жалбата изјавена од Ј. Ј. од Липково, поднесена против Министерството за европски прашања, заведена во Агенцијата под бр.08-21 на 04.03.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Ј. Ј. од Липково, како што е наведено во Жалбата, на 14.11.2024 година поднел Барање за пристап до информации од јавен карактер до Министерството за јавна администрација, со кое побарал по е-маил да му се достави електронски запис од следната информација:

„1. Ве молам да ми се достават сите Записници од Специјална работна група за реформа во јавна администрација од 2011 до 2024 година“.

Постапувајќи по ова Барање, Министерството за јавна администрација со електронски допис од 19.11.2024 година го известиле Барателот на информации дека неговото барање е препратено и во прилог го доставува дописот „Препраќање на барање“ бр.15-2262/2 од 18.11.2024 година, го известил Барателот дека: „Министерството за јавна администрација не располага со бараните информации и согласно член 18 став (1) од Законот за слободен пристап до информации од јавен карактер ова барање го препраќаме до Вас, со цел вашите службени лица за слободен пристап до информации од јавен карактер да постапат по ова барање согласно вашите надлежности.“

Постапувајќи по ова Барање, Министерството за европски прашања на 24.12.2024 година доставува Одговор на барање бр.17-1698/2 до Министерството за јавна администрација, наместо до Барателот.

Незадоволен од Одговорот на Имателот, Барателот на информации на 20.01.2025 година поднесе Жалба до Агенцијата, заведена во архивата на Агенцијата под бр.08-21.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-21 од 07.02.2025 година со кое **ЈА УВАЖИ и предметот го врати на повторно постапување пред првостепениот орган.**

Имателот на информации не го спроведе наведеното Решение на Агенцијата, ниту достави до Агенцијата известување за истото.

Поради неспроведување на Решението на Агенцијата, Барателот на информации на 04.03.2025 година повторно поднесе Жалба до Агенцијата, заведена во Агенцијата под бр.08-21. Во Жалбата Жалителот наведува дека: „...Министерството за Економски прашања повторно не одговри во рок од 15 дена, ја поднесувам ова жалба до Агенцијата...“

Агенцијата со електронски допис бр.08-21 од 05.03.2025 година ја препрати Жалбата до Имателот на информации – Министерството за европски прашања и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации не го спровел Решението на Агенцијата бр.08-21 од 07.02.2025 година, ниту на Барателот му ги доставил бараните информации на Барателот.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 8, 19 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Агенцијата смета дека бараните информации спаѓат во редот на информации од јавен интерес, кој преовладува над интересот истите да бидат заштитени од страна на Имателот, односно да бидат недостапни до јавноста. Според член 3 став 1 точка 7 од Законот за слободен пристап до информации од јавен карактер „јавен интерес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: “ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијал на судир на интереси; ќе се спречи и открие загрозување на животната средина и ќе се помогне да се разбере прашањето за кое се креира јавна политика.....“.

Во конкретниот случај, Имателот на информации е должен да постапи согласно укажувањата на Агенцијата и да донесе правилно и врз Закон засновано Решение.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**